**Alexander Reško** (\* 2. jún 1951, Komárno) je slovenský historik, kultúrny pracovník a publicista.

Životopis
---------

Maturoval na gymnáziu v Komárne (1969) a absolvoval Vysokú školu poľnohospodársku v Nitre, kde získal titul inžinier (1974). Vedomosti si dopĺňal počas doktorandského štúdia na Katedre dejín architektúry Slovenskej technickej univerzity v Bratislave.

Pracoval v poľnohospodárstve, no svoj voľný čas venoval štúdiu a výskumu hradov, kaštieľov a kúrií na Slovensku, dejinám šľachtických rodov, ich životu a historickému prínosu v dejinách Uhorska. Niekoľko rokov pracoval v Podunajskom múzeu v Komárne ako historik. V rokoch 1995 – 1999 bol poslancom mestského zastupiteľstva v Komárne.

Jeho výskum sa zameriava na širší komárňanský región a na ďalšie obce a lokality Nitrianskeho samosprávneho kraja. Preskúmal stovky stavieb a ich históriu, z ktorých už medzičasom veľa zaniklo. Preto jeho príspevky v dvoch zväzkoch *Lexikónu kaštieľov a kúrii Slovenska* z oblasti tohto kraja majú vysokú historickú a dokumentačnú hodnotu. Je autorom rozsiahlejších monografií obcí Kalná nad Hronom, Čechy, Dyčka, Kolta, Imeľ, Lúčnica nad Žitavou, mesta Komárno a mnohých ďalších lokalít a historických svetských i sakrálnych stavieb.

Z oblasti vlastivedy, kultúry a histórie publikoval vyše 260 prác. Desiatky monografií obcí s akcentom na ich historické pozoruhodnosti vyšli v edícii Malá vlastivedná knižnica (Čečejovce, Čechynce, Diakovce, Dolinka, Horné Turovce, Hviezdoslavov, Imeľ, Komárno, Košúty, Kráľov Brod, Kvetoslavov, Málaš, Sazdice, Semerovo, Šiatorská Bukovinka, Šrobárová, Tomášov, Trávnik, Veľká Lehota, Voznica a i.) a na mnohých ďalších sa podieľal ako spoluautor, prekladateľ a autor fotografií. Výsledkom spolupráce s významným podporovateľom kultúry a vydavateľom Árpádom Szénássym v rokoch 1992 – 2005 boli nielen tieto publikácie, ale spoločnými silami sa im podarilo zachrániť kaštieľ v Dubníku, ktorý slúži ako múzeum.

Množstvo článkov a štúdií uverejnil vo viacerých časopisoch (*Iuxta Danubium*, *Múzeum*, *Várak, templomok, kastélyok*, *Delta*, *Komárňanské listy - Komáromi Lapok*, *Udvardi Lapok* a i.). Je spoluzakladateľom časopisu *Múltunk emlékei* (9 ročníkov) a *Kastélykrónika* (4 ročníky). Podieľal sa na vydaní viacerých zborníkov a pamätníc škôl, samostatne alebo v spolupráci s inými autormi publikoval rozsiahlejšie monografie. Prekladá odborné knihy z maďarského jazyka. Používa pseudonymy Resko Sándor, Gyula Petrovay, Petrovay R. Sándor, P. Gy. A. R. a R.

Spolupracuje s mnohými inštitúciami, z nich najvýznamnejšie sú Országos Széchényi Könyvtár (Krajinská Széchényiho knižnica) v Budapešti, Hadtörténeti intézet (Vojenský historický ústav) v Budapešti, Kriegsarchiv (Vojenský archív) vo Viedni, Kulturális Örökségvédelmi Hivatal (Úrad ochrany kultúrneho dedičstva) v Budapešti, Magyar Országos Levéltár (Maďarský krajinský archív) v Budapešti a ďalšie. Mimoriadne dobrá je spolupráca s redaktorom odbornej encyklopédie *Magyar kastélylexikon* Zsoltom Virágom (dodnes vyšlo 11 zväzkov). Jeho diela sú citované v literatúre mnohých kníh iných autorov.

Ocenenia
--------

* Čestný občan obce Bodzianske Lúky
* Čestné uznanie od obcí Radava, Nemčiňany, Tomášikovo, Hamuliakovo, Miloslavov, Čechy, Dubník, Jasová, Kravany nad Dunajom, Krušovce, Malé Dvorany, Michal nad Žitavou
* Čestné uznanie od Gymnázia Ľudovíta Jaroslava Šuleka v Komárne

Diela
-----

* *100 rokov verejnej mestskej nemocnice v Komárne* – Komárno, 2002
* *Felvidéki kastélyok lexikona: Nyitrai kerület, Szlovákia. I. kötet.* – Révkomárom,  2002, 2005
* *Felvidéki kastélyok lexikona: Nyitrai kerület, Szlovákia. II. kötet.* – Révkomárom, 2003, 2005
* *Jasová. 570. výročie prvej písomnej zmienky* – Komárno, 2004
* *Kéménd : I. Ősi örökségünk* – Komárom, 2006
* *Marcelová. Krátke Kesy – Marcelové Kesy – Marcelová 1256–2006: 750 rokov prvej písomnej zmienky* – Komárno, 2006
* *Dyčka. História a súčasnosť (1367-2007)* – Vráble, 2007
* *Čechy. 590 rokov prvej písomnej zmienky 1419-2009* – Komárno, 2009
* *Kalná nad Hronom. Na dôležitých krajinských komunikáciách 1209 - 2009* (800 rokov od prvej písomnej zmienky) – Komárno, 2009
* *Lúčnica nad Žitavou - obec stredného Požitavia* – Komárno, 2010
* *Kolta, sídlo Kürthyovcov* – Komárno, 2010
* *Komáromfüss. A pannonhalmi főapátság praedialista nemeseinek székhelye* – Komárno, 2010
* *Komárno – Komárom monografia. Komárno v znamení kanoistiky. Komárom a kajak-kenu jegyében. Komárno in reflection of flatwater canoeing* – Dunajská Streda, 2011. 180 s.
* *Imeľ. Obec ostrihomského arcibiskupa* – Komárno, 2013

Zdroje
------

* 
* 
* 
* 
*

Externé odkazy
--------------

* Zoznam kníh a publikácií
* (anglický jazyk)
* (anglický jazyk)

Autoritné údaje: * NK ČR: mzk2006323873
* VIAF: 241489313